A BIZOTTSÁG HATÁROZATA
(2005. november 16.)
a dél-afrikai köztársaságbeli madárinfluenza nagy patogenitású formája elleni védekezési intézkedésekről szóló 2004/614/EK határozat hatályon kívül helyezéséről
(az értesítés a C(2005) 4396. számú dokumentummal történt)
(EGT vonatkozású szöveg)
(2005/799/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe érkező állatok állat-egészségügyi ellenőrzésének megszervezésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (6) és (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) és (6) bekezdésére,
mivel:
(1)
A dél-afrikai köztársaságbeli madárinfluenza nagy patogenitású formája elleni védekezési intézkedésekről szóló, 2004. augusztus 24-i 2004/614/EK bizottsági határozatot (3) a Dél-Afrikában a laposmellűfutómadár-állományban kitört madárinfluenzával kapcsolatban fogadták el.
(2)
A Dél-afrikai Köztársaság most azt nyilatkozta, hogy mentes a madárinfluenzától, és a Bizottságnak az állat-egészségügyi helyzetről küldött zárójelentésében kérte a 2004/614/EK határozat ennek megfelelően történő módosítását.
(3)
A zárójelentésben küldött információ alapján nyilvánvaló, hogy a Dél-Afrikában kitört madárinfluenza-járványt sikerült megfékezni, és a betegség már nincs jelen az országban. A Dél-Afrika tekintetében fennálló védekezési intézkedésekre ezért már nincs szükség.
(4)
Ezért a 2004/614/EK határozatot hatályon kívül kell helyezni.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/614/EK határozat hatályát veszti.
2. cikk
A tagállamok módosítják behozatali intézkedéseiket, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2005. november 16-án.